ועדת הכלכלה, כנסת 17, פרוטוקול מספר 494, 2008-02-13 10:40

גלעד ארדן: אני פותח את ישיבת ועדת הכלכלה.

גלעד ארדן: על סדר-היום בקשה לדיון מחדש של חבר הכנסת מיכאל איתן בהצעת חוק הגבלת גישה לאתרי אינטרנט למבוגרים, התשס"ו-2006, של חבר הכנסת אמנון כהן.

גלעד ארדן: סדר הדיון יהיה שחבר הכנסת איתן יציג את הנימוקים שלו לבקשה לדיון מחדש, ומיד לאחר מכן נקיים הצבעה.

גלעד ארדן: מי שבעד דיון מחדש – יצביע בעד, ומי שנגד לקיים דיון מחדש – יצביע נגד.

גלעד ארדן: במידה ויהיה רוב לנגד, נסתיימה הישיבה.

גלעד ארדן: לפני הנימוק, מבקש היועץ המשפטי של הוועדה, עורך-הדין ניר ימין, לומר דברים.

ניר ימין: תודה, אדוני.

ניר ימין: בהמשך לישיבה הקודמת העלית כמה הצעות לתיקון הצעת החוק: אחת מהן היתה שהתקנות שיובאו לעניין ההסדר בשרתים, כלומר, לכשתהיה הטכנולוגיה ושר התקשורת יקבע תקנות לעניין מהם אתרים בלתי הולמים ואיך יסננו אותם מבחינה טכנולוגית, התקנות האלה יצטרכו לפחות לבוא לאישור ועדת הכלכלה.

ניר ימין: שוחחתי עם המשנה ליועצת המשפטית לכנסת והיועצת המשפטית של הוועדה הזאת, היא ביקשה ממני לומר שמאחר שמדובר בתקנות שמסדירות הסדרים ראשוניים ממש, ואין בהן כמעט כלום שנוגע להסדרים שהם בגדר חקיקת משנה, ספק רב אם תקנות כאלה, שלא יובאו לאישור הוועדה, יעמדו בביקורת שיפוטית, והיא לא בטוחה שעתירה כזאת, אם תוגש, לא תתקבל.

מיכאל איתן: אם זה יעבור היום, אפשר, לקראת הקריאה השנייה והקריאה השלישית, לתקן.

מיכאל איתן: אני רוצה לנמק מדוע ביקשתי רביזיה.

מיכאל איתן: איפה שלי יחימוביץ?

רונית תירוש: זה חשוב לנימוקים איפה שלי יחימוביץ?

נאדיה חילו: יש פה דבר שצריך לברר.

נאדיה חילו: התבקשתי להחליף את ברוורמן, ואנחנו מבררים את זה.

נאדיה חילו: אני פה עד שאני לא אקבל הנחיה אחרת.

רונית תירוש: אדוני היושב-ראש, שלב הנימוקים, לא שלב הנוכחות--

אמנון כהן: בינתיים שיסביר.

אמנון כהן: מה זה קשור להצבעה?

אמנון כהן: אנחנו שומעים את הנימוק.

רונית תירוש: --תפסיק לנהל לנו את הכנסת.

מיכאל איתן: זה ששאלתי איפה שלי יחימוביץ זה כל כך מדליק אותך?

מיכאל איתן: מה קרה?

רונית תירוש: מדליק אותי שבשלב הנימוקים אתה מחפש נוכחות, או שאתה בא לנמק- - -

מיכאל איתן: אולי הנימוק שלי קשור לשלי יחימוביץ?

רונית תירוש: בילדים שלה בעיקר.

מיכאל איתן: את כזאת גאון, את כבר יודעת הכול.

רונית תירוש: אני לא גאון.

מיכאל איתן: ראינו.

מיכאל איתן: קצת תשמרי על עצמך.

מיכאל איתן: מה יש לך להתערב בעניין?

מיכאל איתן: מה את מתערבת?

גלעד ארדן: חבר הכנסת איתן, בבקשה.

מיכאל איתן: אני לא צריך את שלי יחימוביץ בשביל ההצבעה, למדתי לספור כשאת עוד לא נולדת.

רונית תירוש: אני מציעה שתתנצל.

מיכאל איתן: ראיתי את ההתנהגות שלך כאן בישיבה הקודמת, איך נכנסת מבחוץ פנימה כמו לולב.

יעקב מרגי: עזוב, מה קרה לך?

יעקב מרגי: לא מתאים לך.

רונית תירוש: אל מה אתה מדבר?

רונית תירוש: אתה מתחיל לדמיין אותי.

מיכאל איתן: זה קצת קשה.

נאדיה חילו: אני מודיעה לפרוטוקול שנתבקשתי על ידי מנהלת הסיעה להחליף את חבר הכנסת ברוורמן.

גלעד ארדן: כיבדת את בקשתה?

גלעד ארדן: יש לך גם שיקול דעת.

נאדיה חילו: שיקול הדעת על ההצבעה, אבל לא על הנוכחות.

נאדיה חילו: כמו שלך יש סיעה, גם לי יש סיעה.

גלעד ארדן: בבקשה, חבר הכנסת איתן.

מיכאל איתן: יש כאן חברות שחשבו שכשאמרתי "איפה שלי יחימוביץ", הייתי צריך אותה בשביל שתצביע או לא תצביע.

מיכאל איתן: חשבתי שהנימוק שלי לרביזיה חייב שגם שלי יחימוביץ תשמע אותו, אבל היא איננה, אני לא אעכב את האנשים כאן.

מיכאל איתן: ביקשתי רביזיה כי לא האמנתי שסיעת העבודה לא תצביע נגד הצעת החוק הזאת, ואמרתי לעצמי שהם ודאי יחשבו במחשבה שנייה מה הם עושים.

מיכאל איתן: זה טבעי לגמרי שהסיעות החרדיות יצביעו כפי שהן מצביעות, כי זה נגזר מהשקפת עולמן, אבל שמפלגת העבודה תתמוך בהצעת חוק שאין לה תקדים בשום מקום בעולם מבחינת ההגבלות ששמים על האינטרנט, אמרתי שלפעמים מתרחשת תקלה, הם יישבו, יחשבו עוד פעם ויחזרו עם עמדה אחרת של הסיעה.

נאדיה חילו: למה תקלה?

מיכאל איתן: סליחה.

גלעד ארדן: תרצי להשיב?

נאדיה חילו: כן.

גלעד ארדן: טוב.

מיכאל איתן: אני רואה שסיעת העבודה לא עשתה שום דבר, לא דנה, לא גיבשה עמדה, כל אחד מצביע מה שהוא רוצה.

מיכאל איתן: יהיו לנו עוד קרבות לקראת הקריאה השנייה והקריאה שלישית- - -

יורם מרציאנו: באת להיות הסדרן של מפלגת העבודה?

מיכאל איתן: אני מתחייב לך שבאתרי האינטרנט סיעת העבודה תוצג בקלונה כפי שצריך להיות.

מיכאל איתן: באינטרנט החרדים לא יכולים לאיים, אבל נראה עם גולשי האינטרנט בישראל מה דעתם על סיעת העבודה של הכנסת הנוכחית.

מיכאל איתן: זו פשוט שערורייה.

גלעד ארדן: תודה רבה, חבר הכנסת איתן.

גלעד ארדן: אני מאפשר תשובה קצרה לחברת הכנסת חילו.

גלעד ארדן: בבקשה.

נאדיה חילו: אני לא מקבלת את העניין שסיעת העבודה לא קיימה התייעצויות.

נאדיה חילו: מהבוקר אנחנו בהתייעצויות בנושא הזה, חלק מההתייעצות התקיימו עם אנשים שנמצאים בבניין וחלק עם אנשים שאינם נמצאים בבניין.

נאדיה חילו: באתי לפה עם עמדה מאוד ברורה.

נאדיה חילו: הוויכוח הוא על הפרסונות ועל ההחלפה, ולא על העמדה.

נאדיה חילו: עברתי על הנושא, יש לנו עמדה, אבל לפעמים בתוך סיעה יש עמדות שונות, כמו שכולם יודעים, גם בסיעה שלך.

נאדיה חילו: בעניין הזה יש לי עמדה ברורה, ערכית ומוסרית, ולכן אני פה.

מיכאל איתן: לכן הביאו אותך.

יעקב מרגי: זה בניגוד לדעתך?

יעקב מרגי: היה לי כבר איזה פרק איתך בפורנוגרפיה, אתה תמיד חושב שאתה צודק.

מיכאל איתן: צדקתי.

יעקב מרגי: מה צדקת?

מיכאל איתן: יש פלייבוי או אין פלייבוי?

יעקב מרגי: זה לא שייך שבית המשפט- - -

מיכאל איתן: אמרתי לך שבית המשפט יפסול את זה.

גלעד ארדן: חברים, תודה, אנחנו עוברים להצבעה.

מיכאל איתן: אמרתי לך שבית המשפט יפסול, שנעשה חוק שהוא לא יפסול.

מיכאל איתן: לא, אתה עם שלך, יצאת גאון.

מיכאל איתן: גאון יצאת.

נאדיה חילו: אני מייצגת פה גם את עמדת הסיעה וגם את עמדתי.

יורם מרציאנו: גם אני חבר סיעת העבודה, עם כל הבדיחות, סיעת העבודה לא קיימה שום דיון בעניין הזה.

יורם מרציאנו: אני מביע פה עמדה אישית שלי, ואם הייתי צריך לבוא לסיעה ולומר את הדברים, הייתי אומר אותם בסיעה.

יורם מרציאנו: הגעתי לכאן עם החלטה ברורה להצביע בעד הרביזיה.

גלעד ארדן: אדוני, אתה חבר הוועדה.

גלעד ארדן: השאלה, מי מחליף מטעם סיעת העבודה את חבר הכנסת ברוורמן?

נאדיה חילו: אני מבקשת שזה יירשם בפרוטוקול: זהבה היא מנהלת הסיעה, בהתייעצויות איתה, היא ביקשה ממני, היא מנהלת הסיעה, לבוא לכאן.

קריאה: ואיך להצביע?

נאדיה חילו: בלי קשר, אלה שני דברים שונים.

נאדיה חילו: אני קודם כל, כנציגת סיעה, אני מחליפה את ברוורמן בהסכמה של הסיעה.

נאדיה חילו: זהו.

נאדיה חילו: איך אני מצביעה, זו שאלה אחרת.

גלעד ארדן: כיוון שהדבר היחיד שיש לנו זו אמירתה של חברת הכנסת חילו, שנשלחה על ידי מנהלת הסיעה- - -

שלי יחימוביץ': אדוני היושב-ראש, כדי שלרגע לא תיווצר התחושה שיש חלילה איזה ויכוח בסיעת העבודה, דבר שלא יעלה על הדעת, אני רוצה לומר שכל כולה מדובר באי הבנה טכנית בלבד, וכיוון שגם חברת הכנסת חילו היא חברת כנסת דעתנית עם השקפת עולם משלה, וגם אני חברת כנסת עם השקפת עולם משלי- - -

אמנון כהן: גם יורם מרציאנו כזה.

שלי יחימוביץ': כמובן.

שלי יחימוביץ': יורם מרציאנו לא מעורב כאן בתקרית הזאת.

יורם מרציאנו: אולי תתקזזו בהצבעה...

שלי יחימוביץ': אני רוצה להבהיר שמדובר כאן באי הבנה טכנית בלבד ובחוסר ידיעה של מנהלת הסיעה, שאני מעורבת בחוק ומשתתפת בישיבות הקשורות אליו, ואני מבקשת ממך לאפשר לנו לפתור את הבעיה הטכנית הפנימית הפעוטה הזאת, שאינה מעידה דבר וחצי דבר על המתרחש בסיעת העבודה, ואז להצביע על הרביזיה.

גלעד ארדן: אני לא יכול לחכות עם ההצבעה.

יעקב כהן: אולי אפשר להתקשר לברק?

נאדיה חילו: דקה.

נאדיה חילו: יש לי טלפון מאיתן כבל, שבשלב הזה לא אני מייצגת את ברוורמן.

גלעד ארדן: גברתי מנהלת הוועדה, נא להתחיל לקרוא את השמות.

גלעד ארדן: מי שבעד – הוא בעד הרביזיה.

גלעד ארדן: מי שנגד – הוא נגד קיומו של דיון מחדש.

לאה ורון: (קוראת את שמות חברי הכנסת) גלעד ארדן - בעד רונית תירוש - נגד שלמה מולא, שמחליף את דוד טל - נגד מיכאל נודלמן, שמחליף את יואל חסון - נגד אמנון כהן - נגד יצחק וקנין - נגד יורם מרציאנו - נגד שלי יחימוביץ, שמחליפה את אבישי ברוורמן - בעד יצחק זיו - נגד יעקב כהן - נגד מיכאל איתן, שמחליף את משה כחלון - בעד אליהו גבאי - נגד ליה שמטוב, שמחליפה את רוברט אילטוב - בעד הצבעה בעד הרביזיה – 4 נגד – 9 הבקשה לרביזיה לא נתקבלה.

לאה ורון: ארבעה חברי כנסת בעד הרביזיה, תשעה חברי כנסת נגד הרביזיה.

גלעד ארדן: תודה.

גלעד ארדן: אם כן, אני קובע שהבקשה לדיון מחדש נדחתה.

גלעד ארדן: הישיבה נעולה.

גלעד ארדן: תודה רבה.